Preşedintele Klaus Iohannis, aflat în vizită în Japonia, a fost primit luni, la Palatul Akasaka-Geihinkan, de prim-ministrul nipon Shinzo Abe, transmite Agerpres. Potrivit Administraţiei Prezidenţiale, discuţiile vor viza Parteneriatul strategic dintre România şi Japonia.

Şeful statului va participa marţi la ceremonia de întronare a împăratului Naruhito. În acest context, Klaus Iohannis va avea, tot luni, o întrevedere cu preşedintele Finlandei, Sauli Niinisto.

În 2018, Shinzo Abe a efectuat o vizită în România, aceasta fiind prima vizită a unui premier japonez în ţara noastră, dar premierul nipon a fost nevoit să se plimbe prin Muzeul Satului, după ce Mihai Tudose a demisionat din funcția de prim-ministru şi a refuzat să asigure interimatul.

Preşedintele Klaus Iohannis l-a primit atunci, la Palatul Cotroceni, pe premierul Shinzo Abe.

Klaus Iohannis, la ceremonia de întronare a noului împărat al Japoniei

Șeful statului român se află în perioada 21-22 octombrie la Tokyo, cu ocazia participării la ceremonia de întronare a Majestății Sale Împăratul Naruhito al Japoniei, precizează Administrația Prezidențială într-un comunicat.

„În marja participării la acest eveniment, Președintele României va avea o serie de întrevederi bilaterale, detalii despre acestea urmând să fie comunicate ulterior”, precizează sursa citată.

Împăratul Naruhito, al 126-lea monarh nipon într-o linie dinastică neîntreruptă, și-a preluat prerogativele imperiale la data de 1 mai 2019, ulterior deciziei de a abdica asumate de către Majestatea Sa Akihito, Împăratul Emerit al Japoniei.

Ceremonia de întronare va reprezenta și transferul oficial către perioada domniei Împăratului Naruhito, intitulată Era Reiwa („de aleasă armonie”), care succede Erei Heisei (1989-2019), asociată perioadei de domnie a Împăratului Emerit, Majestatea Sa Akihito.

Editor web: George Costiță